  Майя Бывальцева Удмуртиын 2017-тӥ арын пуктоно фельдшер-акушер пунктъёсты интыянъя радлыкъёсты дасян ужез йылпумъяло. Кӧня ке интыос быръемын ни. Куд-ог гуртъёсын фельдшеръёслы улонниен ФАП-ъёсты выль модуль юртъёсын интые, быдэсак тупатъям буш объектъёсын усьтозы, ивортэ «Удмуртия» агентстволэн корреспондентэз. Улосвыл тӧро дорын ортчем кенешонын лэсьтӥськонъя, архитектурая но улон инты политикая министр Иван Новиков вераз, кызьы ужа кивалтэтлэн но тазалыкез утёнъя министерстволэн 2017-тӥ арын ФАП-ъёсты пуктонъя ӧриез. Солэн кылъёсызъя, 10 инты быръемын ни, эшшо 15 объектъёсъя эскерон ужъёс мыно. «Тазалыкез утёнъя министерстволэн но лэсьтӥськонъя министерстволэн ыстэм муртъёссы элькунысь ёросъёстӥ ветло — али соос Алнаш, Грак но Кизнер ёросъёсын ужало. Соос йылпумъянъёс лэсьто — кытын ми модульной ФАП-ъёсты пуктомы, нош кытын буш сылӥсь муниципал юртъёсты быдэсак выльдомы но пунктъёсты отчы интыяломы», — вераз иворъёсъя «Удмуртия» агентстволэн корреспондентэзлы Удмуртиысь тазалыкез утёнъя министр Алексей Чуршин. Тодэ вайытом, таяз арын Удмуртиын 25 выль ФАП-ъёс ужаны кутскизы. Вуоно арын элькунын озьы ик 25 фельдшер-акушер пунктъёс усьтыны чакламын. Куд-огез соос, 20 процент палаез, фельдшеръёслы улон интыен луозы. Тегъёс: Тазалык ИванНовиков Удмуртия АлексейЧуршин Тазалыкезутёнъяминистерство АлександрСоловьёв кивалтэт тазалыкезутён ФАП-ёс лэсьтськон  